In nomine Domini Dei etiam et Salvatoris nostri Jesu Christi Hludovicus misericordia rex. Si locis Christi divinis cultibus mancipatis subsidium nostra auctoritate tribuimus, ob hoc credimus emolumentum cœlestis patriæ melius acquiri et præsentem vitam convenientius transire. Quocirca noverit omnium sanctæ Dei Ecclesiæ fidelium atque nostrorum unanimis universalitas, quoniam nos ad deprecationem Theodorici comitis Augustodunensis villam Beliniacum quæ olim a pravis antecessoribus nostris ab episcopatu sublata fuerat et comitatui sociata, novis et decimis adhuc ad jam dictam ecclesiam venientibus, ob amorem Dei æternorumque præmiorum remunerationem sancto Nazario præsentique præsuli Adalgario seu successoribus ejus æternaliter reddimus et delegamus, eo videlicet modo ut et numerus canonicorum ob hoc augeat et stipendia eis in hac villa ad dispositionem episcopi tribuantur, quo multiplicato numero canonicorum et ordinatione in querimoniis confirmata, pro nobis, conjuge et prole regnique statu libentius Domini misericordiam exorare procurrent. Statuimus ergo atque decernimus, Domino teste et judice, ut a nullo unquam regum successorum nostrorum hæc nostræ largitudinis auctoritas violetur, seu sicut aliæ res ejusdem episcopatus, ita hæc villa æternaliter maneat indivulsa, immunitatem quoque sicut aliæ res ecclesiæ ita hæc jam dicta villa habeat reliquisque privilegiis ejusdem ecclesiæ subjecta persistat ac maneat. Ut autem hujus nostræ confirmationis auctoritas pleniorem in Dei nomine obtineat firmitatis vigorem, manibus propriis eam subscripsimus. Signum Hludovici gloriosissimi regis. Vibaldus notarius ad vicem Gauzelini recognovit. Datum X kalendas februarii, indictione XII, anno II regni domini Hludovici gloriosissimi regis. Actum Gundulfi villa palatio publico, in Dei nomine feliciter. Amen.